《初至泰郡望岱作》
清代·纪迈宜

白云萦山腰，城郭附山足。出城一回眺，云散峰可瞩。

磴道何盘纡，迢迢上空曲。阴晴景则殊，峰峰互相续。

阴崖积铁黑，晴峦淡蛾绿。中敞玉女居，金碧炫人目。

我闻古玉检，俯拾犹可读。安得陟其巅，林间踏白鹿。

作者简介：纪迈宜，字偲亭，文安人。康熙甲午举人，官泰安知州。有《俭重堂集》。